
[bookmark: _GoBack]На основу члана 24. став 3. Закона о јавним предузећима („Сл. гласник РС“ бр. 15/2016), члана 3. и 5. Одлуке Владе Републике Србије о распуштању Скупштине општине Кладово и образовању Привременог органа општине Кладово (,,Сл. гласник РС“бр.81/2018), члана 12. и 29. Пословника Привременог органа општине Кладово („Сл.лист општине Кладово“ бр. 8/2018), Привремени орган Општине Кладово  на седници одржаној  03.01.2019. године, донеo је:

РЕШЕЊЕ
О ИМЕНОВАЊУ ДИРЕКТОРА ЈАВНОГ 
ПРЕДУЗЕЋА „ЈЕДИНСТВО“ КЛАДОВО

I
 Именује се Драган Вујовић, дипломирани економиста  у области финансијског, банкарског и берзанског менаџмента из Кладова, за директора Јавног  предузећа  „Јединство“ Кладово, на период од четири године.
II
 Именовани је дужан да ступи на рад у року од  осам дана од дана објављивања овог решења о именовању  у „Службеном гласнику Републике Србије“.

III 
 Решење са образложењем објавити у „Службеном гласнику Републике Србије“, „Службеном листу Општине Кладово“ и на интернет страници Општине  Кладово.

IV
Ово решење је коначно.


О б р а з л о ж е њ е
Чланом 24. став 3. Закона о јавним предузећима прописано је да директора јавног предузећа чији је оснивач јединица локалне самоуправе именује орган одређен статутом јединице локалне самоуправе, на период од четири године, на основу спроведеног јавног конкурса.
 Тачком 3. Одлуке  Владе Републике Србије о распуштању Скупштине општине Кладово и образовању Привременог органа општине Кладово (,,Сл. гласник РС“бр.81/2018),прописано је да привремени органа обавља текуће и неодложне послове из надлежности Скупштине општине Кладово и извршних органа општине утврђене законом и Статутом општине, до конституисања Скупштине и избора извршних органа општине након одржаних избора у складу са законом.
Привремени органа општине Кладово, на седници одржаној 02.11. 2018. године,  донела је Одлуку о спровођењу јавног конкурса за избор директора јавног предузећа „Јединство“ Кладово чији је оснивач Општина Кладово и огласила Јавни конкурс за именовање директора Јавног Предузећа „Јединство“ Кладово.
Јавни конкурс објављен је у „Службеном гласнику РС“ бр. 86/2018, дневном листу „Данас“ и на интернет страници Општине Кладово.
Јавни конкурс је био отворен 30 дана од дана објављивања у „Службеном гласнику Републике Србије“ .
	Јавни конкурс спровела је Комисија за спровођење конкурса за избор директора јавних предузећа, коју је именовала Скупштина Општине Кладово на седници одржаној 09.02.2018. године.
	Комисија за спровођење конкурса за избор директора јавних предузећа је по истеку рока за подношење пријава, констатовала да су на Јавном конкурсу за именовање директора Јавног  предузећа „Јединство“ Кладово, благовремено поднете четири пријаве. На основу увида у доказе о испуњености прописаних услова за именовање директора приложених уз пријаву кандидата, Комисија је на седници одржаној 14.12. 2018. године а у складу са одредбом члана 40. став 1. Закона о јавним предузећима, саставила списак кандидата међу којима се спроводи изборни поступак за именовање директора Јавног  предузећа „Јединство“ Кладово и то:
               1. Драган Вујовић из Кладова, дипломирани економиста у области финансијског, банкарског и берзанског менаџмента
               2.Јосип Јордачевић из Велике Врбице,специјалиста струковни економиста
               3.Миле Ђорђевић, из Кладушнице, дипломирани економиста
              4. Бранко Мајкановић из Кладова, дипломирани инжењер индустријског менаџмента. 
 	Јосип Јордачевић у току изборног поступка није се одазвао позиву да учествује у једном делу изборног поступка , то јест на  проверу знања енглеског и румунског језика, те се сматра да је кандидат одустао у току изборног поступка у складу са чланом 40. став 7. Закона о јавним предузећима.
	Комисија за спровођење конкурса за избор директора јавних предузећа је, примењујући мерила утврђена Уредбом о мерилима за именовање директора јавног предузећа и Правилника о мерилима за именовање директора јавног предузећа, спровела изборни поступак у коме је увидом у податке из пријаве, поднету и прибављену документацију и усменим разговором, извршила оцену стручне оспособљености, знања и вештина кандидата.
	На основу спроведеног изборног поступка, у складу са чланом 40. став 3. Закона о јавним предузећима, Комисија је на седници одржаној 31. 12.2018. године, утврдила резултате за кандидате и на основу члана 41. став 1. Закона о јавним  предузећима, саставила Ранг листу кандидата за избор директора Јавног предузећа „Јединство“ Кладово на коју је уврстила кандидата који је испунио прописане услове за избор директора Јавног предузећа „Јединство“ Кладово.
	На основу достављене Ранг листе кандидата за избор директора Јавног предузећа „Јединство“ Кладово и Записника о спроведеном изборном поступку за избор директора Јавног предузећа „Јединство“ Кладово, утврђен је предлог да се за директора Јавног предузећа „Јединство“ Кладово, именује кандидат са Ранг листе, Драган Вујовић, дипломирани економиста  у области финансијског, банкарског и берзанског менаџмента из Кладова....................2,83,  на период од четири године.
             У складу са чланом 41. став 4. Закона о јавним предузећима, решење о именовању директора је коначно.
          Одредбама  члана 42. Закона о јавним предузећима, између осталог прописано је да се акт о именовању директора јавног предузећа чији је оснивач јединица локалне самоуправње са образложењем објављује у „Службеном гласнику Републике Србије“, у Службеном листу јединице локалне самоуправе и на интернет страници органа надлежног за именовање директора, као и да је сходно одредбама члана 43.  став 1. наведеног закона, именовани кандидат је дужан да ступи на функцију у року од 8 дана од дана објављивања Решења у „Службеном гласнику Републике Србије“.

          На основу наведеног Привремени орган општине Кладово донео је решење као у диспозитиву. 


Број:023- 1 /2019-I
У Кладову,03.01.2019.године.





ПРИВРЕМЕНИ ОРГАН ОПШТИНЕ КЛАДОВО

                                                                                                   Милисав Ратопекић


